Suuret ateriat ja isommat rasvamäärät ovat närästystä pahentavia juttuja, mutta etenkään kovin rasvaisia aterioita ei suunnitelmassa ole mukana.
Kannattaa kokeilla pienentää annoskokoja ja vaihtaa mahdolliset ärsyttävät ruoka-aineet sopivampiin: voimakkaat mausteet, paprika, tomaatti, vehnä eri muodoissa, suklaa/kaakao, piparminttu (myös purkat, hammastahnat), sitrushedelmät, punainen liha, kahvi ja paistetut ruuat ovat yleisiä oireiden lisääjiä.
Monille sopii paremmin, kun kasviksia kypsentää hellävaraisesti, esim. höyryttämällä tai hauduttamalla tai uunissa ilman käristämistä. Sen sijaan paistaminen, ruskistaminen tai mössöksi keittäminen paitsi verottavat ravintoainepitoisuutta runsaasti, voivat myös lisätä oireita. Tarvittaessa maitotuotteet voi vaihtaa sopivampiin proteiininlähteisiin.
Jaksamisesta ei kannata stressata: jos on tottunut syömään vähemmän, keholla menee hetki tottua isompiin annoskokoihin. Määriä voi lisätä pikkuhiljaa, ja jos närästys on ongelma öisin, annoskokoja voi koittaa kasvattaa vähitellen aamu- ja päiväpainotteisesti.